FSB

Federal'naya sluzhba bezopasnosti Rossiyskoy Federatsii / FSB (rusianeg : Федеральная служба безопасности Российской Федерации / ФСБ) a vez graet eus ur servij kuzh eus Rusia, gant ar c'hefridi da ziwall ar surentez diabarzh. An FSB zo hêr d'ar KGB soviedel, a oa bet roet lamm dezhañ e miz Du 1991 goude taol-stad Moskov. Ar jeneral Aleksandr Bortnikov eo pennrener an FSB. Sez an FSB a zo staliet el Loubianka, e Moskov en ez savadur bennañ ar KGB. An ofiserien a zo stummet en Akademiez an FSB e Moskov. Kefridioù pennañ an FSB eo an enep-spierezh, surentez diabarzh ar vro hag en harzoù, enep-sponterezh, Titouriñ vilourel dre ar vro ha pa vez torfedoù grevus e c'hell bezañ kefridiet a-benn sikour an nerzhioù surentez rusian all. Goude ar KGB e voe krouet Servij kevredadel an enep-spierezh Rusia (Federalnaya Sluzhba Kontrrazvedki) ; d'an 12 a viz Ebrel 1995, prezidant Rusia Boris Yeltsin a sinas ul lezenn a gemene da adurzhiañ an FSK, ar pezh a zegasas krouidigezh an FSB. E 2003 e voe brasaet galloudoù an FSB dre kendeuziñ kentañ servij ar warded d'an harzoù hag ul lod bras eus ar FAPSI (Ajañs kevredadel ar gouarnamant evit ar c'hehentiñ hag ar c'heleier), hag a voe divodet. Daou damm a chom c'hoazh eus aozadur ar KGB hag a vez dizalc'h diouzh an FSB da geñver melestradur : an SVR (Sluzhba vneshney razvedki, servij spiañ en estrenvro) hag an FSO (Federalnaya Sluzhba Okhrany, Servij kevredadel an difenn). Hervez lezenn kevredadel Rusia, an FSB zo ur servij milourel evel an nerzhioù lu, met an ofiserien galvet ne implijont ket unwiskoù soudard.